Hermanus-betogers gooi klippe, brand rommel | Netwerk24
Hermanus-betogers gooi klippe, brand rommel
Deur Candice Bezuidenhout En Anena Burger 16 Mei 2018 21:18
Talle inwoners van Zwelihle, Hermanus, het Woensdagaand paaie met brandende rommel versper en motors met klippe bestook tydens 'n betoging oor behuising.
Dié protesaksie het reeds die oggend begin toe sowat 5 000 inwoners na die kantore van die Overstrand-munisipaliteit opgeruk het om 'n memorandum met hul eise te oorhandig. Masibulele Jimlonga, 'n gemeenskapsleier, sê hulle is raadop omdat sekere mense al sedert 1991 wag op ordentlike huise. Volgens hom is daar ook "korrupsie" in dié munisipaliteit omdat sekere amptenare na bewering omgekoop word om mense se name op die waglys vir huise te sit.
Talle inwoners van Zwelihle, Hermanus, ruk Woensdag op na die Overstrand-munisipaliteit om 'n memorandum waarin hulle woonplek eis te oorhandig. Foto's: Anena Burger/Hermanus Times
Hoewel dit aanvanklik 'n vreedsame optog was, het die gemeenskapspolisiëringsforum (GPF) op die dorp gesê dat motors in Swartdamweg, wat na Zwelihle lei, met klippe bestook is. Die GPF het ook bevestig dat motors by die Ou Hawe beskadig is en daar 'n sterk polisieteenwoordigheid is. Die skare het ook geëis dat Bonginkosi Madikizela, DA-leier in die Wes-Kaap, hulle toespreek.
Madikizela het Woensdagaand gesê hy was Dinsdag reeds in 'n vergadering om die vordering met die behuisingsprojek met die gemeenskap van Zwelihle te bespreek, maar dat die vergadering verdaag is omdat gemeenskapslede onder mekaar gestry het oor wie die eintlike leiers is en wie die vergadering moet bywoon.
"Ek vind dit vreemd dat hulle vandag betoog, want hulle betoog oor die verkeerde dinge en verkeerde mense. Hulle moet teen hulself betoog omdat hulle die rede is waarom die vergadering nie gister (Dinsdag) kon voortgaan nie."
Rommel brand Woensdag in 'n straat van Hermanus.
Madikizela het ook gesê daar sal Sondag om 14:00 'n openbare vergadering op die sportterrein in Zwelihle wees om die kwessie van wie die werklike gemeenskapsleiers is, te bespreek.
Volgens 'n verslaggewer van die Hermanus Times, Anena Burger, het dié groep Woensdagaand besluit om nie terug te keer na hul huise voordat iemand met hulle gepraat het nie. Volgens Burger het Dan Plato, LUR vir openbare veiligheid in die Wes-Kaap, omstreeks 19:00 op Hermanus aangekom om met die skare te praat. Volgens die GPF is 'n paar mense reeds in hegtenis geneem.